### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra KF**

Hvad vil vi gerne opnå? Hvorfor stilles forslaget?

I boligplan 2019 forventes der et yderligere behov for 528 plejeboliger frem mod 2033. Dette forudsætter dog, at sund aldring fortsat medfører et fald i andelen af ældre borgere i Århus Kommune, som er plejekrævende. Ved forhandlingerne om den 10 årige anlægsinvesteringsplan sidste år, blev der afsat 176 mio kr i perioden 2026-2033, til nye kommunale plejeboliger. De seneste år er der dog sået tvivl omkring prognoserne for sund aldring og deres forventelige effekt på lang sigt. Hvis prognosen for sund aldring ikke holder, vil Århus Kommune behøve op til 225 flere plejeboliger end, med en øget anlægsudgift på op til 80 mio kr. Det Konservative Folkeparti mener Århus Kommune bør vende blikket mod private aktører, hvis en reduceret effekt fra sund aldring medfører et stigende behov for plejeboliger. I stedet bør der arbejdes for at sikre private aktører kan dække eventuelle behov, udover de allerede finansierede 528 boliger i perioden 2026-2033.

Helt konkret foreslås det at:

* Byrådet vedtager en målsætning om, at der skal etableres et samarbejde med private aktører som muliggør at der kommer et øget udbud af plejeboliger i den private sektor, med et sigte på at de nævnte 225 stk. (estimeret ca. 80 mio.kr anlægsudgift) ligeledes kan etableres i perioden 2026-2033 (sideløbende med de kommunale plejeboliger).
* Der ansættes 1 medarbejder i Sundhed og Omsorg fra 2022 til at stå for kontakten til private virksomheder, organisationer og foreninger. Medarbejderens opgaver vil bl.a. være at skabe en konstruktiv dialog og sørge for, at de private aktører er bekendt med kommunens behov, geografisk såvel som demografisk.
* Sundhed og Omsorg udarbejder en analyse af mulighederne for nye veje til private samarbejder i plejesektoren. Det kan f.eks. være gennem OPP eller ved etablering af nye fællesskaber for innovation og læring, som kan være med til at forbedre effekten af sund aldring.

Eventuelle input til hvem, hvad, hvordan og hvor mange ressourcer

Forslaget vil ikke kun være med til at stabilisere kommunens økonomi på området og sikre der er det nødvendige antal plejeboliger de kommende år. Det vil også øge udbuddet af private plejeboliger i Århus Kommune og på den måde forbedre borgerens frie valg mellem offentlige og private tilbud. Med flere private plejeboliger i kommunen vil der også skabes større incitament for virksomheder i at investere i plejesektoren og nye aktører kan finde på at byde ind på områder som kost, pleje og sundhed.

Pia Johansen og Stina Lind

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.